  Туспуктэм: Дарья Ушакова Наталия Сильвестрова Воткаысь выльдэм Благовещенской соборын Ымусьтон вӧсяськон но храмез вӧсян ортчиз. Божественной литургиез Ижысь но Удмуртиысь митрополит Викторин нуиз. Литургия бере чылкытатӥськон ортчиз. Митрополит ваньзэсты Христос вордӥськемен ӟечкылаз. « Благовещенской соборез выльдыны кутскыку, я верай вал, черк – со улонмес югдытӥсь инты шуыса. Тӥ вазиськизы, но ми ӵош, огъя кужымен выльдӥмы та храмез. Татын адямиос Инмарлы, умоезлы оскон шедьтозы » Ижысь но Удмуртиысь митрополит Викторин Озьы ик Удмуртиысь улӥсьёсты элькун тӧро Александр Бречалов ӟечкылаз.  « Вань православнойёсты Христос вордӥськемен ӟечкыласько! <…> Элькунын улӥсьёс но куноос адӟозы вань чеберзэ интылэсь, кытын кык даур талэсь азьло тодмо ӟуч крезьгурчи Пётр Ильич Чайковский пылатӥськиз. Та милям огъя вормонмы но шумпотонмы, но та чылкыт празднике ваньдылы огазеяськемды, оскемды, кылын но ужен юрттэмдылы сюлмысьтым тау шуисько » Александр Бречалов, Удмуртилэн тӧроез Табере соборын вӧсяськонъёс ялан радъяськозы. Тодэ вайытом, соборез тупатъян ужъёсты 2016-тӥ арын кутскизы вал. Тегъёс: черк вӧсяськон Ымусьтон Вотка Удмуртия  